**Ministru kabineta noteikumu projekta “Grozījumi Ministru kabineta 2010. gada 13.jūlija noteikumos Nr.634 „ Sabiedriskā transporta pakalpojumu organizēšanas kārtība maršrutu tīklā”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts nosaka kārtību, kādā tiks izvietota informācija – kustības saraksti - reģionālo maršrutu autobusu pieturvietās.  Papildus noteikumu projekts paredz iespēju pilsētas nozīmes maršrutu reisiem apliecinājumus sagatavot, izmantojot elektroniskos risinājumus, publicējot informāciju par apliecinājumiem pasūtītāja tīmekļvietnē un atsakoties no faktiskas apliecinājumu izsniegšanas.  Noteikumu projektā precizēti nosacījumi par transporta pēc pieprasījuma kārtībai, papildinot to ar M1 kategorijas transportlīdzekļa lietošanas nosacījumiem.  Noteikumu projekts stājas spēkā Oficiālo publikāciju un tiesiskās informācijas likumā noteiktajā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Satiksmes ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Ministru kabineta 2010.gada 13.jūlija noteikumu Nr. 634 “Sabiedriskā transporta pakalpojumu organizēšanas kārtība maršrutu tīklā” (turpmāk – MK noteikumi Nr. 634) 10.punktā noteiktajam - Pārvadātājs saskaņā ar sabiedriskā transporta nozari reglamentējošajiem normatīvajiem aktiem pasūtītāja noteiktajās pieturvietās nodrošina kustības sarakstu plākšņu un citas informācijas izvietošanu tā, lai plāksnes stiprinājums pie 534.ceļa zīmes "Autobusa un trolejbusa pietura" vai 535.ceļa zīmes "Tramvaja pietura" statņa un uzraksti atbilstu standarta LVS 77-2:2010 "Ceļa zīmes" 2.daļas "Uzstādīšanas noteikumi" prasībām. Informācijas un kustības sarakstu plāksnes pieturvietās novieto perpendikulāri 534.ceļa zīmei "Autobusa un trolejbusa pietura" vai 535.ceļa zīmei "Tramvaja pietura".  Minētais tiesiskais regulējums ir attiecināms gan uz pārvadātājiem, kas sniedz sabiedriskā transporta pakalpojumus republikas pilsētās (pilsētas nozīmes maršrutos), gan uz pārvadātājiem, kas sniedz sabiedriskā transporta pakalpojumus reģionālās nozīmes maršrutos, un paredz katra pārvadātāja, kas sniedz sabiedriskā transporta pakalpojumus, pienākumu autobusu kustību sarakstos norādītajās pieturvietās nodrošināt kustību sarakstu plākšņu uzstādīšanu. Republikas pilsētās sabiedriskā transporta pakalpojumu sniegšanas tiesības ir piešķirtas vienam pārvadātājam, kas nozīmē, ka tikai viens pārvadātājs ir atbildīgs par kustību sarakstu plākšņu uzstādīšanu un informācijas aktualizēšanu sabiedriskā transporta pieturvietās. Savukārt reģionālās nozīmes maršrutu tīklā ir 1067 autobusu maršruti ar 7530 reisiem, un sabiedriskā transporta pakalpojumu tajos kopā sniedz 28 pārvadātāji. Tas nozīmē, ka 28 pārvadātājiem ir pienākums pieturvietās uzstādīt pieturvietu plāksnes un atjaunot pieturvietu plāksnēs esošo informāciju.  Tika konstatēts, ka ņemot vērā apstākli, ka normatīvo aktu regulējums neparedz nedz vienota parauga kustības sarakstu plākšņu dizainu, nedz vienota satura informāciju, kas ir attēlojama kustību sarakstu plāksnēs, daudzās reģionālas nozīmes maršrutu pieturās esošie autobusu kustību saraksti nav vizuāli pievilcīgi, nav ērti lietojami pasažieriem, satur neaktuālu informāciju, bieži vien viegli demontējami un sabojājami.  Ja vienā pieturvietā pasažieru apmaiņu veic dažādi pārvadātāji, tad pieturvietā atrodas vairāki dažāda dizaina un informāciju saturošie autobusu kustības saraksti, kuros sabiedriskā transporta pakalpojumu lietotājam ir grūti orientēties.  Lai atrisinātu radušos problēmu, padarot sabiedriskā transporta pakalpojumus inovatīvākus, pievilcīgākus un pasažieriem ērti lietojamus, ir izstrādāti grozījumi MK noteikumos Nr.634, paredzot atbildības sadalījumu par pieturvietās esošo autobusu kustības sarakstu izvietošanu un informācijas aktualizēšanu reģionālās nozīmes maršrutos. Atbilstoši Sabiedriskā transporta pakalpojumu likumam infrastruktūra (tai skaitā plāksnes sarakstu izvietošanai) jānodrošina pakalpojuma pasūtītājam, bet no pārvadātāja var prasīt, lai tas nodrošina kustību sarakstu izvietošanu un aktualizāciju uz šīm plāksnēm, jo pakalpojuma sniegšana neaprobežojas ar pārvadājumu vien, bet ietver arī informācijas par pakalpojumu nodrošināšanu (kustību sarakstu sagatavošanu un to aktualizāciju), pasažieru informēšanu par kustību sarakstiem un izmaiņām tajos, biļešu pārdošanu u.tml.  Ar jauno tiesisko regulējumu tiek paredzēts, ka:   1. Autotransporta direkcija - pakāpeniski līdz 2021. gada 31. decembrim veiks kustības sarakstu plākšņu pirmreizējo uzstādīšanu (nomainot pieturvietās esošās plāksnes) un ievietos kustību sarakstu plāksnēs aktuālos autobusu kustības sarakstus. Papildus tiek paredzēts, ka Autotransporta direkcija uzturēs kustību sarakstu plāksnes, t.i., nepieciešamības gadījumā, nomainot sabojātās vai nozagtās. 2. Pārvadātāju pienākumos turpmāk būs kustību sarakstu plāksnēs attēlotās informācijas – aktuālā autobusu kustību saraksta ievietošana pieturvietu plāksnē.   Tiek paredzēts, ka turpmāk pārvadātājs, kas sniedz pakalpojumus reģionālās nozīmes maršrutos, kustību sarakstu ģenerēšanai izmantos Autotransporta direkcijas tīmekļvietnē pieejamo formu. Tādejādi tiks nodrošināts, ka visās reģionālās nozīmes autobusu maršrutu pieturvietās atradīsies vienāda dizaina autobusu kustības saraksti, turklāt vienā plāksnē tiks apkopota informācija par visu pārvadātāju izpildāmajiem reisiem. Liela informācijas apjoma gadījumā – pieturā atradīsies vairākas vienāda vizuālā izskata kustību sarakstu plāksnes. Tiek plānots, ka kārtība par informācijas apmaiņu starp Autotransporta direkciju un pārvadātāju, kas saistīta ar autobusu kustības sarakstu aktualizēšanu, ģenerēšanu, u.c. jautājumi, tiks noteikta spēkā esošajos pasūtījuma līgumos. Vienlaikus tiek plānots, ka gadījumos, kad vienā reģionālās nozīmes maršrutā iekļautajā pieturā pasažieru apkalpošanu veic vairāki pārvadātāji, autobusu kustības sarakstu aktualizēšana tiks uzticēta vienam pārvadātājam, normatīvajos aktos noteiktā kārtībā sedzot ar šo procesu saistītās izmaksas.  Vienlaikus ar izstrādātajiem grozījumiem tiek paredzēts, ka, uzstādot kustību sarakstu plāksnes republikas nozīmes pilsētu esošajās pieturvietās, kurās notiek reģionālās nozīmes autobusu apstāšanās (pasažieru uzņemšana vai izlaišana), reģionālās nozīmes autobusu kustības plāksnes izmērs ir atbilstošs republikas nozīmes pilsētas pieturvietā esošām autobusu kustības plāksnēm. Respektīvi, ar tiesisko regulējumu netiek mainīti pilsētas sabiedrisko transportlīdzekļu kustības saraksti, bet uz pieturvietas ceļa zīmes esošie reģionālās nozīmes autobusu kustību saraksti. Piemēram, Rīgas administratīvajā teritorijā esošajā pieturvietā “Zolitūdes iela” apstājas gan Rīgas pilsētas sabiedriskais transports, gan reģionālās nozīmes autobusi. Šajā pieturā pie pieturvietas ceļa zīmes ir piestiprināti gan Rīgas sabiedriskā transporta kustības saraksti, gan reģionālās nozīmes autobusu kustības saraksti. Ar noteikumu projektu tiek paredzēts, ka laika periodā līdz 2021.gada beigām šādās pieturās tiks nomainīti reģionālas nozīmes autobusu saraksta plāksnes.  Ar noteikumu projektu tiek uzlikts par pienākumu, nomainīt esošos sarakstus ar plāksnēm, kuras izmēri ir atbilstoši jau esošajai pilsētas transporta plāksnēm vai paredzēta iespēja izvietot cita izmēra plāksnes, saskaņojot to izmērus ar pilsētas pašvaldību. Minētais regulējums tiek izstrādāts, lai republikas nozīmes pilsētu pieturvietās neradītu situāciju, ka pie ceļa zīmes "Autobusa un trolejbusa pietura" vai pie ceļa zīmes "Tramvaja pietura" statņa atrodas dažāda izmēra autobusu kustības plāksnes.  Saskaņā ar Apvienoto Nāciju Organizācijas Konvencijas par personu ar invaliditātes tiesībām (turpmāk tekstā - Konvencija) 9 pantā ietverto regulējumu un saskaņā Sabiedriskā transporta pakalpojumu likuma 2.panta nosacījumiem likuma mērķis ir nodrošināt iedzīvotājiem pieejamus sabiedriskā transporta pakalpojumus. Īstenojot Konvencijā un Sabiedriskā transporta pakalpojumu likumā nostiprināto mērķi – pieejami sabiedriskā transporta pakalpojumi, 2012.gada 28.augustā tika pieņemti Ministru kabineta noteikumi Nr.599 „Sabiedriskā transporta pakalpojumu sniegšanas un izmantošanas kārtība” (turpmāk tekstā- MK noteikumi Nr.599), ar kuriem ir paredzēts, ka sabiedriskajam transportam jābūt aprīkotiem tā, lai personām ar kustību traucējumiem atvieglotu iekļūšanu sabiedriskajā transportlīdzeklī un nodrošinātu šo personu pārvadāšanu – reģionālajos starppilsētu nozīmes maršrutos pilnā apmērā līdz 2022.gada 1.janvārim daļēji līdz 2016.gada 1.janvārim (ar intensitāti vismaz vienu reizi dienā), reģionālajos vietējās nozīmes maršrutos pilnā apmērā sabiedriskie transportlīdzekļi jāpielāgo līdz 2021.gada 1.janvārim, daļēji līdz 2016.gada 1.janvārim (vismaz 10%) un pilsētas nozīmes maršrutos pilnā apmērā sabiedriskie transportlīdzekļi jāpielāgo līdz 2016.gada 1.janvārim.  Ņemot vērā MK noteikumos Nr.599 paredzēto pārejas periodu sabiedrisko transportlīdzekļu pielāgošanai, pārejas periodā pastāv iespēja, ka sabiedriskā transporta pakalpojumu sniegšanā reģionālās nozīmes maršrutā tiek iesaistīti gan pielāgoti transportlīdzekļi, gan transportlīdzekļi, kas nav pielāgoti personu ar kustību traucējumiem pārvadāšanai. Līdz ar to pastāv iespēja, ka reģionālās nozīmes maršruta reisā, kurā sabiedriskā transporta pakalpojumu ir ieplānojusi izmantot persona ar kustību traucējumiem, pakalpojums tiek sniegts ar transportlīdzekli, kas nav aprīkots personu ar kustību traucējumiem vieglai iekļūšanai autobusā un pārvadāšanai. Tā rezultātā persona šo pakalpojumu nevarēs pilnvērtīgi izmantot Līdz ar to, ar izstrādāto tiesisko regulējumu tiek papildināts minimālās informācijas apmērs, kas ir attēlojams autobusu kustības sarakstā. Tostarp paredzēts, ka autobusu kustības sarakstā jābūt informācijai par reģionālās nozīmes maršrutā esošo reisu izpildi ar autobusu, kas ir aprīkots personu ar kustību traucējumiem vieglai iekļūšanai autobusā un to pārvadāšanai. Personai ar kustību traucējumiem, atnākot uz pieturu vai iepazīstoties attālināti ar autobusu kustības sarakstu, būs informācija par tiem maršrutā esošajiem reisiem, kas tiek izpildīti ar aprīkotiem transportlīdzekļiem. Tādejādi sabiedriskā transporta pakalpojumi būs pieejamāki personām ar kustību traucējumiem.  Turklāt ar grozījumiem MK noteikumu Nr.634 10.punktā tiek labota regulējumā ietvertā atsauce uz spēkā neesošu Latvijas valsts standartu (*LV standarts Nr. 77-2:2010 ir zaudējis spēku)*, izslēdzot no regulējuma atsauci uz LVS standartiem. Kā arī tiek labota atsauce uz ceļa zīmju numuriem, proti 534.ceļa zīme un 535.ceļa zīme, tiek aizstāta ar atsauci uz ceļa zīmes nosaukumu, kas atbilst, 2015.gada 2.jūnija Ministru kabineta noteikumiem Nr.279 “Ceļu satiksmes noteikumi”.  Lai samazinātu administratīvo slogu, administratīvos resursus, kā arī paaugstinātu republikas pilsētu pašvaldību sniegto pakalpojumu efektivitāti, ar izstrādātajiem grozījumiem MK noteikumu Nr.634 tiek ierosināts paredzēt iespēju pilsētas nozīmes maršrutu reisiem apliecinājumus sagatavot, izmantojot elektroniskos risinājumus, vienlaikus publicējot informāciju par sagatavotajiem apliecinājumiem pasūtītāja tīmekļvietnē, tādējādi atsakoties no faktiskas apliecinājumu izsniegšanas. Minētā rezultātā maršruta (reisa) izpildes laikā pie sabiedriskā transportlīdzekļa vadītāja pilsētas nozīmes maršrutos neatrastos apliecinājuma oriģināls. Kontrolējošām institūcijām, veicot pasažieru regulāro komercpārvadājumu uzraudzību un kontroli, nepieciešamo informāciju par tā izsniegšanu un spēkā esamību būs iespējams pārbaudīt republikas pilsētas pašvaldību tīmekļvietnē  Papildus ar izstrādātajiem grozījumiem MK noteikumi Nr.634 tiek papildināti ar norādi, ka regulārie pārvadājumi pēc pieprasījuma var tikt izpildīti ar autobusu vai M1 kategorijas transportlīdzekli. Tiek plānots, ka pārvadājumu pēc pieprasījuma ietvaros, kad pārvietošanās vajadzības tiks nodrošinātas 1-3 pasažieriem, šādu pakalpojumu varētu izpildīt ar vieglo automobili. Sabiedriskā transporta pakalpojumu likumā M1 kategorijas transportlīdzeklis ir minēts kā pieļaujamais sabiedriskā transportlīdzekļa veids (saskaņā ar Sabiedriskā transporta pakalpojumu likuma [1.](https://likumi.lv/ta/id/159858-sabiedriska-transporta-pakalpojumu-likums#p1) panta pirmās daļas 14. punktu, sabiedriskā transporta pakalpojumu sniegšanā var izmantot M1 kategorijas transportlīdzekli) 1-3 pasažieru pārvadāšanā. Pārvadājot 1-3 pasažierus ar autobusu, šāds pakalpojums ir saistīts ar lielām izmaksām, kam attiecīgi arī ir tieša ietekme uz kompensējamo zaudējumu apmēru.  MK noteikumos Nr.634 ietvertais regulējums papildināts ar nosacījumu, ka pakalpojums pēc pieprasījuma var tikt nodrošināts reisa daļā, ja šīs reisa daļas ieņēmumi, tai skaitā ieņēmumi no biļešu pārdošanas un ieņēmumi, kas gūti, pārvadājot valsts noteiktās personas ar braukšanas maksas atvieglojumiem, nepārsniedz 15 % no sabiedriskā transporta pakalpojumu sniegšanas izmaksām. Papildinājumi ir nepieciešami tādiem gadījumiem, kad kopējie konkrētā reisa ieņēmumu rādītāji ir ar valsts budžeta dotācijas segumu, kas ir zemāka par 85%, savukārt, konkrētās reisa daļas, piemēram galapunkta vai iebrauciena ieņēmumi nepārsniedz 15% no sabiedriskā transporta pakalpojumu sniegšanas izmaksām, kas nozīmē, ka šajā reisa daļā periodiski nav neviens pasažieris un valsts budžeta dotācijas segums ir virs 85%.  Šobrīd noteikumi paredz, ka reisa daļa pēc pieprasījuma tiek izpildīta tikai tad, ja biļete tiek rezervēta vai iegādāta uz konkrēto reisa daļu vai ir saņemts pieteikums vismaz 24 stundas pirms pakalpojuma sniegšanas  Noteikumu projekts paredz precizēt kārtība attiecībā uz reisa daļas izpildi pēc pieprasījuma, nosakot, ka reisa daļa tiek izpildīta pēc pieprasījuma gadījumos, ja pirms reisa daļas izpildes ir rezervēta vai iegādāta biļete uz attiecīgo reisa daļu. . Jauns regulējums tiek noteikts, lai iedzīvotājiem nodrošinātu pieejamus sabiedriskā transporta pakalpojumus.. Pieteikšanās kārtība uz reisu, kas tiek izpildīts pēc pieprasījuma paliek nemainīga. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija un VSIA “Autotransporta direkcija” (turpmāk – Autotransporta direkcija). |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums tiešā veidā ietekmēs Autotransporta direkciju un 28 pārvadātājus, kas sniedz sabiedriskā transporta pakalpojumus reģionālas nozīmes autobusu maršrutos.  Tiesiskais regulējums var ietekmēt 9 republikas pilsētu pašvaldības, ja pakalpojuma pasūtītājs pilsētas nozīmes maršrutos elektronizēs pārvadātājam izsniedzamos apliecinājums.  Tiesiskais regulējums ietekmē personas ar funkcionēšanas ierobežojumiem, kas izmanto sabiedriskā transporta pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Ar izstrādāto tiesisko regulējumu tiks nodrošināts, ka sabiedriskā transporta pakalpojumi kļūs inovatīvāki, pievilcīgāki un pasažieriem ērti lietojami.  Administratīvais slogs tiks samazināts vai netiks ietekmēts.  Saskaņā ar MK noteikumu Nr.634 10.punktu pārvadātājs šobrīd pasūtītāja noteiktajās pieturvietās nodrošina kustības sarakstu plākšņu un citas informācijas izvietošanu. Faktiski pārvadātāja pienākumos ietilpst gan kustības sarakstu plākšņu pasūtīšana vai izgatavošana, kustības saraksta izdrukāšana un ievietošana kustību sarakstu plāksnēs. Ar tiesisko regulējumu paredzēts, ka turpmāk pārvadātāja pienākumos būs tikai kustības saraksta izdrukāšana un ievietošana kustības saraksta plāksnē tādejādi samazinot pārvadātāja administratīvo slogu pakalpojumu organizēšanas jautājumā, kas skar plākšņu izgatavošanu vai pasūtīšanu. Autotransporta direkcijas administratīvais slogs faktiski paliks nemainīgs, neliels administratīvā sloga palielinājums tiek plānots tikai iepirkuma organizēšanas brīdī.  Savukārt, ja pakalpojuma pasūtītājs pilsētas nozīmes maršrutos elektronizēs pārvadātājam izsniedzamos apliecinājums, tad administratīvais slogs samazināsies, jo pasūtītājam vairs nebūs apliecinājumi jāsagatavo papīra formātā. |
| 3. | Administratīvo izmaksu monetārs novērtējums | Nav iespējams veikt, jo šobrīd nevar prognozēt, cik lielas izmaiņas un cik bieži tās notiks reģionālās nozīmes maršrutu tīklā. Nav iespējams noteikt, cik bieži gada laikā būs nepieciešams mainīt autobusu kustības sarakstus. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018.gads | | Turpmākie trīs gadi (*euro*) | | | | |
| 2019 | | 2020 | | 2021 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas |  | | | | | | |
| 8. Cita informācija | Projektam nav negatīvas ietekmes uz valsts budžetu, jo pieturvietu autobusu kustības sarakstu plākšņu pirmreizējo uzstādīšanu un pirmreizējo informācijas ievietošanu autobusu kustības sarakstu plāksnēs, uzturēšanu un nodrošinās no Autotransporta direkcijas līdzekļiem (no Autotransporta direkcijas peļņas daļas, kuru paredzēts izlietot kapitālsabiedrības tālākai attīstībai), paredzot pakāpenisko kustības plākšņu uzstādīšanu līdz 2021. gada 31. decembrim un to uzturēšanu. Plānots, ka kopējās projekta izmaksas sastādīs 380 000 EUR. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā 2018.gada maijā ievietots Satiksmes ministrijas tīmekļa vietnē.  2017. gada 9. novembrī plašsaziņas līdzekļiem tika nosūtīts paziņojums par kustības saraksta plākšņu uzstādīšanu 10 pieturvietās, lai varētu izvērtēt materiālu izturību un lai novērtētu, cik labi iedzīvotāji spēj uztvert plāksnē norādīto informāciju. Ziņu nopublicēja gan ziņu aģentūra LETA, gan arī vairāki reģionālie laikraksti, ziņu portāli un vietējās pašvaldības. Tāpat sociālajā tīklā Facebook un Twitter tika ievietots aicinājums video formātā iedzīvotājiem iesniegt komentārus par nepieciešamajiem uzlabojumiem. Kopumā šo ziņu apskatīja ap 10 000 sociālo tīklu lietotāju, kā arī tika saņemti 13 fizisku personu un 6 juridisku personu (pārvadātāju) priekšlikumi, kā uzlabot kustības sarakstos attēloto informāciju. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta izstrādes procesā ievietots 2018.gada 21.maijā tika publicēts Satiksmes ministrijas tīmekļvietnē http://www.sam.gov.lv/satmin/content/?cat=553 |
| 3. | Sabiedrības līdzdalības rezultāti | Priekšlikumus Ministru kabineta noteikumu precizēšanai ir iesniegusi Latvijas Pasažieru pārvadātāju asociācija (turpmāk tekstā - LPPA). Daļa no LPPA izteiktiem priekšlikumiem tika ņemti vērā, precizējot Ministru kabineta noteikumu projektu.  Savukārt LPPA priekšlikums noteikt vienu atbildīgo personu par autobusu kustības sarakstu plākšņu uzstādīšanu un kustību sarakstu plāksnēs attēlotās informācijas atjaunošanu netika ņemts vērā..  Ar izstrādāto Ministru kabineta noteikumu projektu faktiski netiek mainīta pastāvošā kārtība – joprojām par atbildīgo personu par autobusu kustības sarakstu informācijas atjaunošanu būs pārvadātājs, kas sniedz sabiedriskā transporta pakalpojumus reģionālās nozīmes maršrutos. Ar Ministru kabineta noteikumu projektu nav paredzēts turpmāk dalīt atbildības sfēras bet ir paredzēts tiesiskais pamats Autotransporta direkcijai realizēt projektu - pirmreizējo vienota (gan vienota dizaina, gan vienota satura) autobusu kustības sarakstu plākšņu uzstādīšana, nomainot dažāda veida (gan izskata, gan satura ziņā) pastāvošās autobusu kustības sarakstu plāksnes. Vienlaikus nosakot, ka turpmāk visas pieturvietu plāksnes būs vienotas gan vizuālā , gan saturiskā ziņā. Ministru kabineta noteikumu projekts paredz, ka kustības sarakstu plāksnēs attēlotās informācijas atjaunošanas kārtību, informācijas atjaunošanas termiņus un sagatavju saņemšanas kārtību noteiks noslēgtais sabiedriskā transporta pakalpojumu pasūtījuma līgums. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija un Autotransporta direkcija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks veikta institūciju esošo funkciju ietvaros. |
| 3. | Cita informācija | Nav |

Satiksmes ministrs T.Linkaits

Vīza:

Valsts sekretārs K.Ozoliņš

Ziemele-Adricka 67028036

Dana.Ziemele-Adricka@sam.gov.lv

Ļeonova 67686488

Vizma.Leonova@atd.lv